Vystrelenie rakety Neptun z pozemného systému RK-360MC
**R-360 Neptun** je ukrajinská protilodná riadená strela, ktorá je určená na ničenie lodí s výtlakom do 5000 ton.

Vznik a vývoj
-------------

V roku 2012 spustila Ukrajina vývoj strely Neptun, ktorá vychádzala zo sovietskej protilodnej strely Ch-35. Verejnosti bola vyvíjaná raketa predstavená prvýkrát v roku 2015 na vojenskom veľtrhu „Zbrane a bezpečnosť". Podľa zverejnených informácií boli prvé prototypy strely Neptun vyrobené v marci 2016. Vývoj prebiehal v Štátnom kyjevskom konštrukčnom úrade Luč v spolupráci s ďalšími ukrajinskými podnikmi, vrátane Charkovského leteckého závodu a Motor Sič. V roku 2016 bol ohlásený možný vývoj troch modifikácií tohto raketového systému: lodnej, pozemnej a leteckej.

Testovanie novej rakety sa začalo v roku 2017. Dňa 5. decembra 2018 sa na pobreží Čierneho mora uskutočnili testy, počas ktorých raketa Neptun úspešne zasiahla cieľ na maximálnu deklarovanú vzdialenosť, t.j. na 280 km. V apríli 2019 sa na polygóne v Odeskej oblasti uskutočnili testy pozemného systému RK-360MC, z ktorého sú rakety Neptun odpaľované. V máji 2019 sa na testovacom polygóne Alibey uskutočnil test vylepšenej rakety, ktorá bola vybavená vylepšeným navádzacím systémov, výškomerom, motorom a zväčšenými krídlami.

Dňa 23. augusta 2020 bol pobrežný obranný systém RK-360MC Neptun formálne prijatý do služby. Prvá cvičná raketová batéria Neptunu však bola jedinej ukrajinskej delostreleckej brigáde námorníctva dodaná až 15. marca 2021.

Konštrukcia
-----------

Hlavným vozidlom systému pobrežnej obrany RK-360MC je unifikované odpaľovacie vozidlo USPU-360, ktoré je postavené na novom štvornápravovom podvozku KrAZ-7634NE. V zadnej časti vozidla sa nachádzajú štyri kontajnery s raketami. Druhým vozidlom je pojazdné veliteľské stredisko RKP-360, ktoré využíva podvozok automobilu KrAZ-6322 so šiestimi kolesami a pancierovanou vodičskou búdkou. V skriňovej nadstavbe sa nachádzajú pracovné miesta päťčlenného štábu a o spojenie sa starajú terestrické a satelitné prístroje. Tretí prvok systému reprezentuje transportné a nabíjacie vozidlo TZM-360, ktoré používa ten istý podvozok a kabínu pre trojčlennú posádku. Prepravuje štyri kontajnery s raketami, ktoré je schopný pomocou zadného žeriavu nabiť vozidlu USPU-360 za 20 minút Štvrtým typom vozidla je TM-360, ktoré vzniklo na báze nákladného automobilu KrAZ-6322. Toto vozidlo dopravuje štyri kontajnery s raketami, ako aj výbavu pre vybudovanie dočasnej palebnej pozície systému. Každá divízia má byť vybavená 72 raketami R-360 (štyri na každé zo šiestich odpaľovacích zariadení), pričom transportno-nabíjacie a transportné vozidlá prepravia ďalších 48 rakiet.

Samotná strela R-360 má konvenčné riešenie s dvoma pármi riadiacich plôch (predný pár plôch má o čosi väčšie rozpätie ako zadný pár). Strela je dlhá 5,05 m a jej celková hmotnosť dosahuje 870 kg (z toho 150 kg pripadá na bojovú časť). R-360 je schopná zničiť lode s výtlakom do 5000 ton. V prednej časti strely sa nachádza dvojpásmová aktívna rádiolokačná hlavica od firmy Radioniks, ktorá je odolná voči nepriateľskému rušeniu. Radar má rozsah sledovania ±60° a dokáže zachytiť cieľ na vzdialenosť do 50 km. Pohon rakety zaisťuje prúdový motor MS-400 od spoločnosti Motor-Sič, avšak pre štart zo zeme je nutný ešte prídavný raketový urýchľovač, ktorý je pripojený k zadnej časti. Ide vlastne o upravený motor z rakety zem-vzduch systému S-125 Neva/Pečora. R-360 letí k cieľu rýchlosťou 900 km/h a jej uvádzaný maximálny dolet je 280 km (predpokladá sa však, že by to mohlo byť až 300 km).

Používatelia
------------

### Súčasní používatelia

* Ukrajina  Ukrajina

Referencie
----------

1. ↑  Светлана. *ПРО ДОСЯГНЕННЯ ГЕНЕРАЛЬНОГО ДИРЕКТОРА СТОЛИЧНОГО КБ «ЛУЧ» ОЛЕГА КОРОСТЕЛЬОВА* [online]. old.defence-ua.com, Опубліковано: 18 травня 2018, [cit. 2022-04-18]. Dostupné online.
2. ↑   *У Києві презентували нову крилату ракету "Нептун"* [online]. espreso.tv, [cit. 2022-04-18]. Dostupné online.
3. ↑   *Дослідна протикорабельна ракета «Нептун» (Україна. 2016 рік)* [online]. wartime.org.ua, [cit. 2022-04-18]. Dostupné online. Archivované 2016-08-15 z originálu.
4. ↑  ХРИСТОФОРОВ, Владислав. *Протикорабельна ракета "Нептун" пройшла частину випробувань у 2017 році* [online]. uprom.info, 2018-01-25, [cit. 2022-04-18]. Dostupné online.
5. ↑  ХРИСТОФОРОВ, Владислав. *Протикорабельна ракета "Нептун" успішно вразила ціль на відстані 280 кілометрів* [online]. uprom.info, 2018-12-05, [cit. 2022-04-18]. Dostupné online.
6. ↑   *Порошенко на випробуваннях ракети "Нептун": "Це створює реальні умови бойового застосування" (Відео)* [online]. 7days-ua.com, 2019-04-05, [cit. 2022-04-18]. Dostupné online. Archivované 2022-02-20 z originálu.
7. ↑  Олег. *ВІДБУЛИСЯ ЧЕРГОВІ ВИПРОБУВАННЯ БЕРЕГОВОЇ ВЕРСІЇ ПРОТИКОРАБЕЛЬНОГО РАКЕТНОГО КОМПЛЕКСУ РК-360МЦ «НЕПТУН» (ВІДЕО)* [online]. old.defence-ua.com, Опубліковано: 25 травня 2019, [cit. 2022-04-18]. Dostupné online.
8. ↑   *Ukraine adopts Neptune coastal defence missile* [online]. janes.com, 27 August 2020, [cit. 2022-04-18]. Dostupné online.
9. ↑   *Ukraine adopts Neptune coastal defence missile* [online]. janes.com, 27 August 2020, [cit. 2022-04-18]. Dostupné online.
10. ↑   *R-360 Neptune: a cruise missle which burnt Moskva* [online]. mezha.media, 2022-04-14, [cit. 2022-04-18]. Dostupné online.